Afrikaanse man aangeval omdat hy EFF ondersteunFoto: Twitter Wiekus Kotze, ŉ Afrikaanse man wat ŉ lid is van Julius Malema se EFF-party, word op sosialemedia-platforms aangeval en as ŉ verraaier bestempel deur die Afrikaanssprekende gemeenskap, het die Saturday Star berig. Kotze sê die aanvalle op sosiale media het begin nadat hy verlede week in die Ekonomiese Vryheidsvegters (EFF) se sentrale struktuur in Gauteng aangestel is. Kotze dra met trots sy EFF-baret en het aan die koerant gesê mense het hom as ŉ idioot beskryf. “Hulle het gesê ek is ŉ idioot, ŉ dwaas, dat ek witvoetjie soek by swartmense, dat ek ŉ verraaier is weens my wit vel.” “Wat is ŉ wit vel? Maak jou velkleur jou beter? Want as jy sê ek verraai my wit vel, dan beteken dit maar net dat jy glo dat ŉ wit vel beter is,” sê Kotze. “Sulke mense het nog steeds ŉ Verwoerd-mentaliteit gebaseer op die feit dat jy wit is en dat jou taal Afrikaans is.” Kotze voer aan hy was 16 jaar lank ŉ lid van die ANC. Hy het toe by Agang SA aangesluit, maar is geskors omdat hy “demokratiese prosesse” in die party wou vestig. Hy glo sterk aan Malema se visie. “Malema het ŉ ongelooflike begrip van wat dié land kan bereik. Ek bewonder sy waagmoed en vreesloosheid. Mens het só iemand in die parlement nodig. Julius Malema is baie talentvol,” het hy aan die koerant gesê. -SAPA